《七月十五夜对保安对月二首 其一》
宋代·邓林

万里关山月，看看四度圆。多情照孤寂，无酒对婵娟。

在处鸣砧杵，谁家度管弦。城南多思妇，此际未成眠。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。